VM i fodbold for kvinder
Verdensmesterskabet i fodbold for kvinder er en international fodboldturnering, som arrangeres af det internationale fodboldforbund FIFA. Turneringen har været afholdt hvert fjerde år siden 1991.
USA har vundet turneringen fire gange, mens Tyskland har taget guldet to gange. Det danske landshold har kvalificeret sig til VM fem gange (1991, 1995, 1999, 2007 og 2023).
Det 9. verdensmesterskab fandt sted i perioden 20. juli til 20. august 2023 i Australien og New Zealand. Ved mesterskabet deltog i alt 32 nationer, heriblandt Danmark. Spanien vandt VM-finalen med en 1-0-sejr over England.
Fra og med 2023 er der 32 nationer med ved VM. Værtsnationen er automatisk kvalificeret, mens de resterende lande findes gennem kvalifikationsturneringer.
I selve slutrunden spiller de 32 kvalificerede hold fra hele verden om verdensmesterskabet. Landene er inddelt i otte grupper med fire hold i hver. En sejr giver 3 point, en uafgjort 1 point og et nederlag 0 point. De to bedste hold fra hver gruppe (i alt 16 hold) går videre til ottendedelsfinalerne, og herefter spilles der efter cup-princippet. De otte vindere af ottendedelsfinalerne går videre til kvartfinalerne, og vinderne af kvartfinalerne kvalificerer sig til semifinalerne. De to vindere af semifinalerne spiller finale om verdensmesterskabet, mens de to tabere mødes i en kamp om tredjepladsen (”bronzefinalen”). Hvis en kamp ender uafgjort, spilles der 2 gange 15 minutters forlænget spilletid, og ender den forlængede spilletid også uafgjort, skal kampen afgøres ved straffesparkskonkurrence.
Før 1991 blev der afholdt flere uofficielle verdensmesterskaber i fodbold for kvinder. I 1970 vandt det danske landshold det uofficielle verdensmesterskab med en finalesejr på 2-0 over Italien. Landsholdet var identisk med Boldklubben Feminas hold. Bedriften blev gentaget året efter med en 3-0-sejr over Mexico, og denne gang bestod Danmarks landshold af spillere fra 13 forskellige klubber. Samtlige tre mål i finalen blev scoret af den blot 15-årige Susanne Augustesen (f. 1956).
Det første officielle VM fandt sted i 1991 med deltagelse af 12 lande. Fra 1999 til 2011 deltog 16 lande. I 2015 blev antallet udvidet til 24 og i 2023 til 32.
Den mest scorende spiller i VM-historien er Marta fra Brasilien med i alt 17 mål. Birgit Prinz (f. 1977) fra Tyskland og Abby Wambach (f. 1980) fra USA har scoret 14 mål hver. Helle Jensen (f. 1969) og Gitte Krog (f. 1977) er danske topscorere med 3 VM-mål hver.
Det danske landshold har deltaget i fem VM-slutrunder: 1991, 1995, 1999, 2007 og 2023. Holdet er to gange nået frem til kvartfinalen (i 1991 og 1995).